Hvor sikker er en graviditetstest?
Graviditetstests nu om dage er normalt af en høj kvalitet og er meget sikre – mange ligger på over 99% hvis de udføres den dag menstruationen forventes.
De manuelle graviditetstest (dem du selv aflæser resultatet på) angiver en kontrolstreg, som indikation på at en korrekt mængde af urin er tilført og resultatet kan aflæses. Kontrolstregen er den streg som er længst væk fra den sugende del af testen.
Alle graviditetstests har en fast aflæsningstid – dvs. at resultatet kun er gyldigt inden for et vis tidsrum. Gyldigheden kan variere blandt de forskellige typer af graviditetstest, så læs altid brugsvejledningen til den graviditetstest du har købt. Efter aflæsningstiden skal man se bort fra eventuelle forandringer i resultatet.
Kemiske reaktioner i testen kan fortsætte, selv efter aflæsningstiden, og det kan medføre at der kommer en streg, eller en streg forsvinder.